正宫・黑漆弩游金山寺并序
作者：王恽
朝代：元

paragraphs: 邻曲子严伯昌尝以《黑漆弩》侑酒。
省郎仲先谓余曰：“词虽佳，曲名似未雅。
若就以‘江南烟雨’目之，何如？”予曰：“昔东坡作《念奴曲》，后人爱之，易其名曰《酹江月》，其谁曰不然？”仲先因请余效颦，遂追赋《游金山寺》一阕，倚其声而歌之。
昔汉儒家畜声妓，唐人例有音学。
而今之乐府，用力多而难为工。
纵使有成，未免笔墨劝淫为侠耳。
渠辈年少气锐，渊源正学，不致费日力于此也。
其词曰：苍波万顷孤岑矗，是一片水面上天竺。
金鳌头满咽三杯，吸尽江山浓绿。
蛟龙虚恐下燃犀，风起浪翻如屋。
任夕阳归棹纵横，待偿我平生不足。
曲山亦作《言怀》一词，遂继韵戏赠休官彭泽居闲久，纵清苦爱吾子能守。
幸年来所事消磨，只有苦吟甘酒。
平生学道在初心，富贵浮云何有？恐此身未许投闲，又待看凤麟飞走。